[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.7.2008

COM(2008) 431 végleges

2008/0131 (CNS)

Javaslat:

A TANÁCS RENDELETE

a mezőgazdasági termékek belső piacon és harmadik országokban történő megismertetésével és promóciójával kapcsolatos intézkedésekről szóló 3/2008/EK tanácsi rendelet módosításáról

(előterjesztő: a Bizottság)

INDOKOLÁS

A mezőgazdasági termékek belső piacon és harmadik országokban történő megismertetésével és promóciójával kapcsolatos intézkedésekről szóló, 2007. december 17-i 3/2008/EK tanácsi rendelet egy rendeletté dolgozza át a 2702/1999/EK és a 2826/2000/EK rendeletet.

Ez a változtatás az egységes jogi keret biztosítása révén – amely megkönnyítette a rendszerhez való hozzáférést és az abban való részvételt – jelentős mértékben ésszerűsítette és egyszerűsítette a szóban forgó politika végrehajtásához kapcsolódó adminisztratív eljárásokat.

A szabályozáson azonban még mindig lehet javítani annak érdekében, hogy az érdekelt tagállamoknak legyen lehetőségük megfelelő program kidolgozására olyan esetben, amikor a javaslatot tevő szervezetek nem kívánnak harmadik országokban végrehajtandó programokat benyújtani. A tagállamok által kidolgozott programok a 3/2008/EK rendelet 2. cikke (1) bekezdésének a), b) és c) pontjában említett, egy vagy több tájékoztató intézkedésre terjedhetnek ki.

A szóban forgó módosítás révén az érdekelt tagállamoknak lehetőségük lesz az említett programok keretében tervezett intézkedések hatályának bővítésére, valamint az intézkedések végrehajtása során nemzetközi szervezetektől is kérhetnek majd segítséget, különösen a harmadik országok olívaolaj- és étkezési olajbogyó-ágazatát célzó promóciós programok esetében.

A javaslatnak nincs pénzügyi hatása a közösségi költségvetésre.

2008/0131 (CNS)

Javaslat:

A TANÁCS RENDELETE

a mezőgazdasági termékek belső piacon és harmadik országokban történő megismertetésével és promóciójával kapcsolatos intézkedésekről szóló 3/2008/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára,

tekintettel az Európai Parlament véleményére,

mivel:

(1) A mezőgazdasági termékekre vonatkozó promóciós politika szereplői számára a 3/2008/EK tanácsi rendelettel[1] létrehozott egységes jogi keret megkönnyítette a rendszerhez való hozzáférést és az abban való részvételt. Az egységes jogi keret jelentős mértékben ésszerűsítette és egyszerűsítette a szóban forgó politika végrehajtásához kapcsolódó adminisztratív eljárásokat.

(2) A 3/2008/EK rendelet 9. cikke értelmében a belső piacon megvalósítandó programok hiányában az érdekelt tagállamoknak van lehetőségük ilyen program kidolgozására. Abban az esetben, ha a javaslatot tevő szervezetek a hivatkozott rendelet 2. cikke (1) bekezdésének a), b) és c) pontjában említett egy vagy több tájékoztató intézkedés tekintetében nem kívánnak harmadik országokban végrehajtandó programokat benyújtani, az érdekelt tagállamoknak lehetőséget kell biztosítani ilyen program kidolgozására.

(3) Ezen belül az érdekelt tagállamoknak lehetőséget kell nyújtani az említett programok keretében tervezett intézkedések hatályának bővítésére akár oly módon, hogy a tagállamok az intézkedések végrehajtása során nemzetközi szervezetektől is kérhessenek segítséget, különösen a harmadik országok olívaolaj- és étkezési olajbogyó-ágazatát célzó promóciós programok esetében.

(4) Ezért a 3/2008/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 3/2008/EK rendelet 9. cikke helyébe a következő szöveg lép:

„9. cikk A belső piacot vagy harmadik országokat megcélzó tájékoztató programok hiányában követendő eljárás

(1) A belső piacon megvalósítandó, a 2. cikk (1) bekezdésének b) pontjában említett tájékoztató intézkedések közül egyet vagy többet magukban foglaló és a 6. cikk (1) bekezdésének megfelelően benyújtott programok hiányában valamennyi érdekelt tagállam az 5. cikk (1) bekezdésében említett iránymutatások alapján kidolgoz egy programot és arra vonatkozóan dokumentációt, és nyilvános pályázati felhívás útján kiválasztja az általa társfinanszírozásban vállalt program végrehajtásáért felelős szervezetet.

(2) A harmadik országokban megvalósítandó, a 2. cikk (1) bekezdésének a), b) és c) pontjában említett tájékoztató intézkedések közül egyet vagy többet magukban foglaló és a 6. cikk (1) bekezdésének megfelelően benyújtott programok hiányában valamennyi érdekelt tagállam az 5. cikk (2) bekezdésében említett iránymutatások alapján kidolgoz egy programot és arra vonatkozóan dokumentációt, és nyilvános pályázati felhívás útján kiválasztja az általa társfinanszírozásban vállalt program végrehajtásáért felelős szervezetet.

Az érdekelt tagállam vagy tagállamok által a program tekintetében végül kiválasztott végrehajtó szervezet lehet nemzetközi szervezet különösen abban az esetben, ha a program a harmadik országok olívaolaj- és étkezési olajbogyó-ágazatára vonatkozik.

(3) Az adott tagállam vagy tagállamok benyújtják a Bizottságnak az (1) és (2) bekezdéssel összhangban elfogadott programot, és mellékelnek hozzá egy indokolással ellátott véleményt, amely kitér a következőkre:

a) a program indokoltsága;

b) a program és a javasolt szervezet megfelelése e rendelet rendelkezéseinek és – adott esetben – az alkalmazandó iránymutatásoknak;

c) a program költséghatékonyságának értékelése.

d) a program végrehajtásáért felelős szervezet kiválasztása.

(4) A programok Bizottság általi vizsgálatára a 7. cikk (2) bekezdésében és a 8. cikk (1) bekezdésében foglaltak alkalmazandók.

(5) A 16. cikk (2) bekezdésében megállapított eljárással összhangban a Bizottság alacsonyabb vagy magasabb határértékeket állapíthat meg az e cikk (3) bekezdésének megfelelően benyújtott programok tényleges költségére vonatkozóan. E költséghatárok az érintett programok típusától függően eltérőek lehetnek. Az alkalmazott szempontokat a 16. cikk (2) bekezdésében említett eljárással összhangban lehet meghatározni.”

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 3., 2008.1.5., 1. o.